Il-Ministru għall-Ekonomija, Investiment u Negozji Żgħar, Silvio Schembri qal li l-Air Malta tinsab miexja skont il-pjan ta’ ristrutturar iżda għadu mhux f’pożizzjoni li jikkumenta fuq is-sena finanzjarja li ntemmet f’Marzu li għadda għaliex qal li r-rendikont finanzjarju awditjat għadu qed jinħadem. Is-sena l-oħra, għall-ewwel darba fi 18-il sena, l-Air Malta qalet li għamlet qligħ ta’ miljun u mitejn elf ewro. F’kummenti lill-ġurnalisti wara żjara lill-ħaddiema tal-Air Malta, il-Ministru Schembri qal li ma jarax problema li l-bord attwali tal-Air Malta jkompli iservi. Mistoqsi dwar it-titjiriet fit-tul lejn l-Indja u New York, il-Ministru Schembri qal li għadu għaddej l-istudju ekonomiku dwarhom qabel tittieħed deċiżjoni finali. Qal li lest li jkompli jiltaqa’ u jiddiskuti mal-ħaddiema sabiex jingħelbu l-isfidi tal-Air Malta. Il-Ministru Schembri qal li l-Gvern għandu obbligu morali li l-linja nazzjonali tal-ajru tkompli tkun soda.